Atul, Rajesh Gupta steeds agter traliesAtul Gupta (Argieffoto) Atul en Rajesh Gupta het al verskeie kere in Verenigde Arabiese Emirate (VAE) om borgtog aansoek gedoen sedert hulle vroeg Junie in Dubai in boeie geslaan is. ’n Hof het egter elkeen van dié aansoeke geweier. “Ons het die formele bevestiging deur die VAE se regering en owerhede ontvang dat die twee Gupta-broers in hul selle is,” het Ronald Lamola, die minister van justisie en korrektiewe dienste, vandeesweek in die Nasionale Vergadering bevestig. Lamola moes Woensdag tydens ’n vraag-en-antwoord-sessie verantwoording doen oor die uitleweringsproses. “Die uitleweringsverrigtinge is in die hierdie stadium steeds aan die gang in die VAE, en dus sub judice. Die departement van justisie is op ŉ deurlopende basis in gesprek met die owerhede in die VAE,” het die minister LP’s verseker. Lamola het ook sy versekering gegee dat Suid-Afrikaanse owerhede, waaronder wetstoepassingsowerhede en amptenare van die Nasionale Vervolgingsgesag (NVG), na die VAE gereis het om persoonlik die formele aansoek om uitlewering in te dien. Dié aansoek is ingevolge die verdrag wat hy in 2019 met die VAE onderteken het binne 60 dae ingedien en word tans oorweeg, het Lamola ook verseker. “Ons glo dat die voortgesette gesprekke ons in staat sal stel om uiteindelik ’n oplossing te vind in terme van die uitleweringsproses.” Ronald Lamola. Foto: Kopano Tlape/GCIS Steve Swart, ACDP-LP, het dit toe aan Lamola gestel dat die proses in die hande van die owerhede in Dubai is en dat dit moontlik maande of selfs jare kan neem voordat die broers aan Suid-Afrika uitgelewer kan word. “Inderdaad, meneer Swart. Uitlewering kan uiteraard ’n uitgerekte regsproses wees,” was Lamola se antwoord daarop. “Maar ons het vertroue in die proses, want ons het ons owerhede gestuur om van tyd tot tyd met die VAE in gesprek te tree. Hulle volg op en ons hou die prosesse in die hof dop. “Ons gee hulle hul tyd en ons hoop dat hulle spoedig die saak sal afhandel.” Die minister het verduidelik dat die uitleweringsproses anders as in ander jurisdiksies in die wêreld in die VAE “amper ŉ administratiewe proses” is. “Dit kan help om die proses te bespoedig,” meen hy. Atul en Rajesh Gupta word daarvan beskuldig dat hulle die sentrale figure in die staatskaping van talle van Suid-Afrika se staatsdepartemente was. Hulle het in 2018 landuit gevlug nadat die Zondo-kommissie sy ondersoekwerk na die grootskaalse bewerings van korrupsie begin het. Kenners het egter reeds kort ná die broers se inhegtenisneming in Dubai gewaarsku dat dit na verwagting jare sal neem voordat Atul en Rajesh Gupta hul voete in Suid-Afrika sal sit om op tuisbodem pa te staan vir hul beweerde aandeel in staatskaping. Lees hier meer oor die uitleweringsproses.